IRRESPONSABILITAT INSTITUCIONAL · DEGRADACIÓ DELS PARCS NATURALS · CRIM ECOLÒGIC
Les organitzacions, associacions i sindicats sotasignants denunciem amb fermesa la greu situació que està vivint el Parc Natural dels Ports, el Parc Natural del Delta de l’Ebre i, per extensió, el conjunt dels espais naturals protegits de Catalunya.
El Parc Natural dels Ports i el Parc Natural del Delta de l’Ebre alberguen una riquesa faunística i botànica incalculable, amb multitud d’espècies en perill d’extinció. Els valors ecològics, socials, econòmics i culturals que aquests parcs aporten al territori són inqüestionables.
Davant la sorprenent notícia que al Parc Natural dels Ports, conjuntament amb altres parcs, es retallaran entre el 40% i el 70% dels tècnics i entre el 14% i el 100% dels administratius, manifestem que:
Aquestes retallades comportaran impactes socials, ambientals i laborals molt greus, i suposen també l’abandonament de la zona rural i dels seus valors naturals, paisatgístics, arquitectònics i culturals. Es deixaran de fer seguiments d’espècies, es perdran accés a subvencions per a empreses del territori, quedaran sense serveis bàsics zones altament freqüentades pel turisme, i augmentarà l’explotació de les treballadores del parc, amb una sobrecàrrega de feina i més precarietat laboral.
Aquestes retallades, en plena crisi climàtica i ecològica, són una irresponsabilitat i un autèntic crim ecològic per part del Govern de la Generalitat, comandat pel PSC, que aposta per retallar el “pulmó verd” de la Terra Alta, el Baix Ebre i el Montsià. Aquesta decisió degrada els ecosistemes i els sotmet a una pressió i abandonament creixents, relegant molts espais a una situació de conflicte social, administratiu i legal, com ja està passant al riu Canaletes o a les Olles.
EXIGIM:
· Solucions excepcionals i immediates per cobrir les mancances estructurals de personal.
· Desenvolupament urgent de la Llei 7/2020, de 7 de juny, de l’Agència de la Natura de Catalunya (ANACAT), inspirada en models europeus.
· Regularització de nivells i categories laborals, i dotació de brigades fixes pròpies.
· Reconeixement del valor estratègic dels espais naturals com a motors de desenvolupament territorial.
De no haver-hi solucions en les pròximes setmanes, ens veurem obligades a mobilitzar-nos per la defensa dels nostres boscos, rius, mars i muntanyes. Fem una crida a la resta de territoris de Catalunya afectats perquè fem xarxa i s’organitzin també.
Per concloure, volem recordar que ens trobem en allò que la comunitat científica ja defineix com la sisena gran extinció d’espècies, i que els ecosistemes es troben en ple procés de degradació. L’estat de conservació de la majoria d’hàbitats del país és desfavorable, i les societats humanes som ecodependents: necessitem ecosistemes sans i protegits per poder viure.
[bookmark: _Hlk205396978]Ens estan retallant la vida, i això no ho permetrem.

Entitats Signants:
GEPEC
CGT Terres de l’Ebre
PDE
Centre de documentació. Ecomuseu dels Ports
Institut per la Consercavió dels Rapinyaires (ICRA)
Plataforma parem lo CAT-SUD
Associació de Voluntaris del Parc Natural del Delta de l’Ebre
Acció Riu Canaletes
Associació Sediments
Terra Roja
Picampall-Associació Ornitologia de les Terres de l’Ebre
Plàncton, Divulgació i Serveis Marins
Terra Alta Viva
Associació de Turisme de la Terra Alta
Associació excursionista “A Recules”


[bookmark: _Hlk205395762]



